Opetushallitus


KAHVIKUPILLISEN HINTAEROJA
________________________________________________________
Yhteiskuntaopin oppiaineen perusopetuksen päättöarvioinnin tukimateriaali

HINTAEROJA
MITEN KAHVIKUPILLISEN HINTA MUODOSTUU?
Tehtävä perustuu tiedonhankintaan kahvin hinnasta eri tavoin ostettuna ja sen pohdinnasta, mikä näihin hintaeroihin vaikuttaa. Tehtävä voi innostaa myös luokkaa järjestämään oman pienen välituntikahvion kouluun.
Tehtävä kohdistuu yhteiskuntaopin päättöarvioinnin kriteeriin T5, jossa arvioidaan yrittäjyyttä ja työelämää sekä pyritään kannustamaan oppilasta pohtimaan yrittäjyyden mahdollisuuksia omalta kannaltaan. 


KAHVIKUPILLISEN HINTA VAIHTELEE
KAHVIN HINTA KAUPASSA
Oppilas selvittää kahvin hintaa lähikaupassa tai verkkokaupassa. Kuinka paljon yksi kahvikupillinen itse valmistettuna maksaa? 

1. Tutustu kahvin hintaan lähikaupassasi tai verkkokaupassa. Kuten huomaat, kahveja on monen hintaisia. Valitse tarkasteltavaksesi haluamasi kahvi, esimerkiksi se mitä kotona juodaan tai merkki, joka tuntuu perinteiseltä ja tutulta. 

2. Kirjaa ylös seuraavat tiedot:
· Paljonko valitsemasi kahvipaketti maksaa? 
· Kuinka paljon kahvia siinä on? 
· Mikä on tuotteen kilohinta?
· Kuinka monta kuppia kyseisestä paketista saa? (Tieto löytyy yleensä kahvipaketin takaosasta. Jos käytät verkkokauppaa eikä tietoa näy tuotetiedoissa voit käyttää arviota kahvi.fi-sivustolta https://www.kahvi.fi/kahvi-juomana/kahvijauheen-annostelu.html.

3. Laske yhden kahvikupillisen hinta kotona keitettynä.
Kahvin hinta kahvilassa
Mitä kahvi maksaa kahvilassa? Mistä hintaerot johtuvat?

1. Vieraile lähikahvilassa tai tutustu kahvilan hinnastoon verkossa. Onko myynnissä erihintaisia kahvikupillisia? Mikä niistä vastaa mielestäsi parhaiten tavallista kotikupillista? Kirjaa kupillisen hinta ylös.

2. Jos olet vierailulla kahvilassa, kirjaa ylös myös seuraavia huomioita: 
· Millaisessa paikassa kahvila sijaitsee? 
· Mitä muita liikkeitä/rakennuksia sen lähellä on? 
· Millaiset sisätilat kahvilassa on, entä tunnelma? 
· Kuinka monta ihmistä kahvilassa on töissä?

3. Vertaa kahvikupillisen hintaa kotona ja kahvilassa. Mistä asioista asiakas kahvilassa vieraillessaan maksaa? Voit myös pohtia, kannattaako näistä asioista mielestäsi maksaa. 








ARVIOINTI

	ARVOSANA
	TEHTÄVÄSSÄ OSOITETUN OSAAMISEN KUVAUS ARVOSANALLE


	9
	Oppilas ymmärtää ja kykenee arvioimaan yrittäjyyden mahdollisuuksia monipuolisesti yhteiskunnan ja yrittäjän kannalta. Kahvikupin hinnan pohdinta laajenee. Oppilas osaa kuvailla hinnanmuodostukseen vaikuttavia asioita monipuolisesti ja luovasti.

	8
	Oppilas ymmärtää yrittäjyydessä olevan erilaisia mahdollisuuksia verrattuna palkkatyöhön. Oppilas osaa kertoa useita syitä kahvin hinnan eroihin kahvilassa ja kotona.

	7
	Oppilas ymmärtää yrittäjyyden eroavan palkkatyöstä. Oppilas osaa kertoa joitain syitä hintaeroihin. 

	5
	Oppilas ymmärtää, että yrittäjyys eroaa palkkatyöstä ja osaa opettajan ohjaamana pohtia joitain syitä sille, miksi kahvi maksaa kahvilassa enemmän.













